
ΤΕΧΝΙΚΗ ΠΕΡΙΓΡΑΦΗ – ΠΡΟΔΙΑΓΡΑΦΕΣ – 
ΠΟΙΟΤΙΚΑ ΣΤΟΙΧΕΙΑ ΟΙΚΟΔΟΜΙΚΩΝ ΕΡΓΑΣΙΩΝ

ΓΕΝΙΚΑ
Η παρούσα Τεχνική Περιγραφή Οικοδομικών Εργασιών αφορά τη μελέτη της αποπεράτωσης του χώρου εστίασης και κοιτώνων προσωπικού στις κατασκηνώσεις Ποταμιάς στη Θάσο. Με προηγούμενη εργολαβία έχουν γίνει οι εκσκαφές, η θεμελίωση του κτιρίου, καθώς και η σκυροδέτηση των χώρων του υπογείου και μέρους των υποστυλωμάτων της ανωδομής. Το κτίριο ανεγείρεται σε γήπεδο ιδιοκτησίας του Υπουργείου Υγείας που διαχειρίζεται ο Δήμος Θάσου. Το εμβαδόν του γηπέδου είναι 17.008,51 μ², και βρίσκεται στην δασική ημιορεινή περιοχή της Ποταμιάς Θάσου, σε ένα εξαιρετικό φυσικό περιβάλλον, με ενδιαφέροντα μοναστηριακά κτίρια από το παλιό μετόχι, που ενσωματώνονται στο συγκρότημα των κατασκηνώσεων. 
      Η μελέτη περιλαμβάνει την κατασκευή ενός διωρόφου κτιρίου του οποίου οι χώροι διατάσσονται ως εξής:
Υπόγειο
Το υπόγειο του κτιρίου διαμορφώνεται λόγω κλίσεων στη βορειοανατολική γωνία του κτιρίου και περιλαμβάνει έναν χώρο λεβητοστασίου με εξωτερική είσοδο. Έχει ήδη κατασκευασθεί με προηγούμενη εργολαβία ο φέρων οργανισμός από οπλισμένο σκυρόδεμα.
Ισόγειο 
Στο ισόγειο του κτιρίου θα λειτουργεί ο ενιαίος χώρος προετοιμασίας και παρασκευής του φαγητού της κατασκήνωσης, με τις εστίες ψησίματος, τους φούρνους, τον χώρο σερβιρίσματος και τη λάντζα. Στο ίδιο επίπεδο έχουν τοποθετηθεί οι αποθηκευτικοί χώροι των μαγειρείων, αποθήκη τροφίμων και αποθήκη εξοπλισμού, καθώς και το γραφείο διαχείρισης της κατασκήνωσης. Οι ημιυπαίθριοι χώροι του ισογείου, όπως και ο χώρος της πέργκολας, θα χρησιμοποιούνται για την ανάπτυξη τραπεζοκαθισμάτων, ώστε το φαγητό των παιδιών να γίνεται κάτω από σχετικά προστατευμένες συνθήκες. 
1οςόροφος
     Ο όροφος του κτιρίου θα χρησιμοποιείται για τη φιλοξενία του προσωπικού του εστιατορίου, μαγείρων, τραπεζοκόμων, ψηστών, καθώς και του διαχειριστή της κατασκήνωσης.  Περιλαμβάνει επτά δίκλινα δωμάτια και έναν κοινόχρηστο χώρο υγιεινής για WC - ντους. Η πρόσβαση στο επίπεδο του ορόφου γίνεται μέσω μίας εξωτερικής κλίμακας στη νότια πλευρά του κτίσματος. 
  	Οι εργασίες που προβλέπονται περιγράφονται κατά κατηγορία ως ακολούθως και οι αναλυτικές λεπτομέρειες της κατασκευής περιγράφονται στο τιμολόγιο της μελέτης 

Α. ΟΙΚΟΔΟΜΙΚΕΣ ΕΡΓΑΣΙΕΣ
1. ΧΩΜΑΤΟΥΡΓΙΚΑ
Το μεγαλύτερο μέρος των χωματουργικών εργασιών έχει εκτελεσθεί. Στις υπολοιπόμενες εργασίες θα γίνει επίχωση όπου χρειάζεται, από προϊόντα εκσκαφών επιλεγμένα, σε στρώσεις των 30 εκ και καλά συμπυκνωμένα. Στην συνέχεια διαστρώνονται 30 εκ. σκύρα λατομείου και άνωθεν αυτών 20 εκ. υλικό 3Α λατομείου συμπυκνωμένο όπου θα εδρασθεί το δάπεδο του κτιρίου. Επίσης θα διαστρωθεί και θα συμπυκνωθεί υλικό λατομείου 3Α στον αύλειο χώρο περιμετρικά του κτιρίου σε πάχος 20 εκ. και σε επιφάνειες που θα διαστρωθούν με ασφαλτικό και πλακόστρωτα. 
      Τα υλικά εκσκαφών θα χρησιμοποιηθούν κατόπιν επιλογής και στις επιχώσεις του αύλειου χώρου, σε θέσεις όπου δημιουργούνται ταμπάνια ή παρτέρια, πάντα με την ανάλογη διάστρωση ανά 30 εκ. και συμπύκνωση (όχι στα παρτέρια). 
       Στη συμπύκνωση θα χρησιμοποιηθούν στατικοί ή δονητικοί οδοστρωτήρες καθώς και μηχανήματα κρούσης, η δε εργασία θα εκτελεσθεί γενικά σύμφωνα με τις ΠΤΠ. 
       Οι στρώσεις των επιχώσεων θα είναι πάχους 30 εκ. και η συμπύκνωση θα γίνει μέχρι ποσοστό 95% κατά PROCTOR. Συμπύκνωση δε θα γίνεται κατά την διάρκεια συνεχών βροχοπτώσεων.
       Τα πλεονάζοντα προϊόντα εκσκαφών καθώς και όσα απ’ αυτά κριθούν ακατάλληλα για επιχώσεις θα φορτωθούν και θα μεταφερθούν προς απόρριψη σε μέρη στα οποία επιτρέπεται η απόθεση.

2. ΣΚΥΡΟΔΕΜΑΤΑ
Σκυρόδεμα C12/15   
     Σκυρόδεμα κατηγορίας C12/15 θα χρησιμοποιηθεί στη στρώση έδρασης των κρασπέδων στον περιβάλλοντα χώρο του κτιρίου.

Σκυρόδεμα C16/20
Σκυρόδεμα κατηγορίας C16/20 θα χρησιμοποιηθεί για την κατασκευή γραμμικών διαζωμάτων με οπλισμό 4Φ12 με συνδετήρες Φ8/10, τοιχείων διαμορφώσεως περιβάλλοντος χώρου, υπαίθριων διαδρόμων και κλιμάκων στον περιβάλλοντα χώρο του κτιρίου, πεζοδρομίων περιμετρικά του κτιρίου, τοιχείων αντιστήριξης και περίφραξης. 

 Σκυρόδεμα C20/25       
Σκυρόδεμα οπλισμένο κατηγορίας C20/25 με τους ξυλοτύπους και οπλισμούς B500C και Δάριγκ, θα χρησιμοποιηθεί σύμφωνα με την εγκεκριμένη μελέτη σε οποιοδήποτε τμήμα του έργου (τοιχεία, δοκοί, στύλοι, πλάκες, δάπεδα, κλίμακες, υπέρθυρα, στηθαία και οποιαδήποτε άλλη εργασία). 
      
Ξυλότυποι
       Κατά την κατασκευή θα χρησιμοποιηθούν σανίδες πάχους 2,2 – 2,5 εκ. και πλάτους 8 – 12 εκ. σε άριστη κατάσταση, ώστε να εξασφαλίζεται η ακρίβεια των διαστάσεων, η ακαμψία της κατασκευής και η επιπεδότητα του ξυλοτύπου.
      Επίσης θα χρησιμοποιηθούν τυποποιημένα στοιχεία ξυλοτύπου (BETOFORM) σε ποιοτική κατάσταση που να διασφαλίζονται τα παραπάνω. Δε θα υπάρχουν συμπληρώσεις του ξυλοτύπου με μικροσανίδες, ντενεκέδες κλπ.
       Θα τηρηθεί με σχολαστικότητα η ακρίβεια της κατασκευής του ξυλοτύπου για όλα τα στοιχεία του, οριζόντια και κατακόρυφα, έτσι ώστε να αποκλείονται παραμορφώσεις (βέλη κάμψης, αποκλίσεις κατακόρυφων ή οριζόντιων στοιχείων κλπ.)
      Οι οποιεσδήποτε προβλέψεις στον ξυλότυπο που απορρέουν από τις ανάγκες Η/Μ εγκαταστάσεων ή συμπληρωματικών οικοδομικών εργασιών, θα εκτελούνται με ιδιαίτερη προσοχή για την εξασφάλιση του επιθυμητού αποτελέσματος. Οι απαιτούμενες οπές και αυλάκια που προβλέπονται στη μελέτη εφαρμογής θα εξασφαλισθούν στη φάση κατασκευής του ξυλοτύπου.
Δε θα γίνονται μετά την κατασκευή του Φέροντα Οργανισμού του κτιρίου οριζόντιες και κάθετες επιφανειακές τομές από διάφορα συνεργεία για το πέρασμα των σωληνώσεων στις κολώνες – δοκάρια ή τοιχώματα του σκελετού. 
            Η επικάλυψη των σιδηρών οπλισμών στο απαιτούμενο από τη μελέτη πάχος θα εξασφαλισθεί με ειδικά πλαστικά τεμάχια (clips) σε επιλογή τύπου από τον επιβλέποντα.
3.ΤΟΙΧΟΔΟΜΕΣ- ΕΠΙΧΡΙΣΜΑΤΑ
Τα τοιχία αντιστήριξης στον περιβάλλοντα χώρο θα κατασκευαστούν από αργολιθοδομή με θεμελίωση και σενάζ από οπλισμένο σκυρόδεμα. Σωληνίσκοι για απορροή υδάτων θα ενσωματωθούν στη λιθοδομή.	
Πλινθοδομές πάχους ½ πλίνθου διαστ. 6x9x19 εκ. θα κατασκευαστούν στα εσωτερικά χωρίσματα των αποθηκών του ισογείου και στα W.C. του ορόφου.
Πλινθοδομές ψαθωτές 9+κ+9 εκ. δια πλίνθων διαστ. 6Χ9Χ19 εκ. θα κατασκευαστούν σε όλους τους τοίχους εξωτερικά. 
Πλινθοδομές  ¾  πλίνθου δια πλίνθων διαστ. 9Χ12Χ19 εκ. θα κατασκευαστούν σε όλους τους τοίχους στο εσωτερικό του υπογείου, του ισογείου και του ορόφου. Στο υπόγειο η δεξαμενή πετρελαίου θα διαχωριστεί από τον λέβητα με τοίχο ύψους 1,5 μ. τουλάχιστον, ενώ στη βόρεια πλευρά της θα κατασκευαστεί τοίχος ύψους 0,4 μ. περίπου. 
Μπατικές πλινθοδομές δια πλίνθων διαστ. 9Χ12Χ19 εκ. θα κατασκευαστούν στο δώμα.
      Η κατασκευή των οπτοπλινθοδομών θα γίνει σύμφωνα με τα αντίστοιχα άρθρα του εγκεκριμένου Τιμολογίου και τις αντίστοιχες ΕΤΕΠ. Το πάχος των αρμών θα είναι το πολύ 1 εκ.. Οι εγκάρσιες συνδέσεις όπου απαιτούνται γίνονται με χρήση ακεραίου πλίνθου. Το κονίαμα της δόμησης είναι ασβεστοκονίαμα 1:2,5 με προσθήκη 150 χγρ/κμ τσιμέντου. Στις συναντήσεις και τις διασταυρώσεις γίνονται ισχυρά συμπλέγματα. Η κατανομή του κονιάματος θα είναι ομοιόμορφη. Θα υπάρχει άμεση προστασία του τοίχου από την παγοπληξία ή απότομη ξήρανση, ιδιαίτερα των κονιαμάτων από ισχυρή τσιμεντοκονία.
	Για τη σύνδεση των οπτοπλινθοδομών με κατακόρυφα στοιχεία από σκυρόδεμα προηγείται πεταχτή τσιμεντοκονία (1:3 κατ’ ελάχιστο ασβέστη) στην επιφάνεια του σκυροδέματος μετά από προηγούμενο κατάβρεγμα. Μεταξύ πλίνθων και στοιχείων του φέροντα οργανισμού, παρεμβάλλεται στη συνέχεια ισχυρή τσιμεντοκονία πάχους 1 εκ.
	Στους εσωτερικούς τοίχους στο ύψος των ανωφλιών όπου δεν υπάρχει δοκάρι (π.χ. τοίχοι W.C.) θα κατασκευάζεται σενάζ ύψους 20 εκ., χυτό επί τόπου από σκυρόδεμα C16/20 και οπλισμό 4Φ12 Β500C και συνδετήρες Φ8/10 B500C, το οποίο ταυτόχρονα θα είναι ανώφλι των ανοιγμάτων. Στα σημεία συνάντησης των τοίχων θα κάμπτονται διαμήκεις συνδετήρες προς το κάθετο σενάζ.
	Η τελευταία στρώση καθ’ ύψος των τούβλων, κάτω από δοκούς ή οροφές χτίζεται με τούβλα που τοποθετούνται λοξά και σφηνωτά και με χρήση ισχυρής τσιμεντοκονίας, αφού το κτίσιμο του τοίχου έχει σταματήσει τουλάχιστον 10 εκ. πιο κάτω και έχει περάσει ο απαραίτητος χρόνος για τη συστολή ξηράνσεως.
	Οι λαμπάδες των ανοιγμάτων θα διαμορφώνονται έτσι ώστε να ενισχύεται στο τελείωμα ο τοίχος, να προστατεύεται το θερμομονωτικό υλικό και να διαμορφώνεται κατάλληλη βάση για την τοποθέτηση κουφώματος.
	Οι ψαθωτές τοιχοποιίες με θερμομόνωση ενδιάμεσα, αλλά και οι μονές, θα δένονται με την κατασκευή σενάζ στο ήμισυ του ύψους τους ή στη βάση και τη στέψη των ανοιγμάτων (εξωτερικές τοιχοποιίες). Στα ανοίγματα από 1,5-3,0 m θα κατασκευάζεται στο ανώφλι δοκός ύψους 0,3 m  με οπλισμό 4Φ12 και συνδετήρες Φ8/12,5, ενώ στα ανοίγματα από 3,0-4,5 m θα κατασκευάζεται στο ανώφλι δοκός ύψους 0,4 m με οπλισμό 4Φ16 και συνδετήρες Φ8/12,5. Το μήκος έδρασης της δοκού στις άκρες του ανοίγματος θα είναι 0,4 m (σύμφωνα με την ΕΤΕΠ 03-02-02-00 "Τοίχοι από οπτόπλινθους").

Επιχρίσματα  
Τα εσωτερικά επιχρίσματα προβλέπεται να κατασκευασθούν σύμφωνα με τα προβλεπόμενα στα αντίστοιχα άρθρα του εγκεκριμένου Τιμολογίου.
Η πρώτη στρώση θα είναι πεταχτό με τσιμεντοκονίαμα των 450 kg τσιμέντου μέσου πάχους 6 χλστ.  Η δεύτερη στρώση (λάσπωμα) με το ίδιο κονίαμα μέσου πάχους 14 χλστ. Η τρίτη στρώση, μέσου πάχους 6 χλστ. θα γίνει με τσιμεντοκονίαμα των 450 kg τσιμέντου, τριπτή, τριβιδιστή. Το συνολικό πάχος των επιχρισμάτων των τοίχων θα είναι 26 χλστ., ενώ στις οροφές θα είναι 15 χλστ.
	Στις εξωτερικές επιφάνειες, τα εξωτερικά επιχρίσματα θα εκτελεσθούν ως εξής: η 1η στρώση (πεταχτό), θα έχει μέσο πάχος 6 χλστ. με με τσιμεντοκονίαμα των 600 kg τσιμέντου. Η δεύτερη στρώση (λάσπωμα) με το ίδιο κονίαμα μέσου πάχους 14 χλστ. Η τρίτη στρώση, μέσου πάχους 6 χλστ. θα γίνει τριπτή ή πατητή, από τσιμεντοκονίαμα των 600 kg τσιμέντου.
Στο κονίαμα και των τριών στρώσεων των εξωτερικών επιχρισμάτων, θα προστεθεί πρόσμικτο υλικό μάζης για καλύτερη στεγανοποίηση, σε αναλογία 1% επί του βάρους τσιμέντου και ασβέστου αθροιστικά. Ως πρόσμικτο θα χρησιμοποιηθεί υλικό τύπου CERESIT- CC-91 ή ισοδυνάμου.
Οι εργασίες των επιχρισμάτων θα εκτελεσθούν με την εξής σειρά:
Αφού γίνει πεταχτό και στεγνώσει γίνεται το σοβάτισμα οροφής και κατασκευάζονται στους τοίχους οδηγοί ανά ένα μέτρο που ζυγίζονται οριζόντια και κατακόρυφα με ράμματα και τακάκια. Στη φάση αυτή θα βοηθήσουν σημαντικά τα γωνιόκρανα προστασίας ακμών.   
Στη συνέχεια γεμίζονται οι μεταξύ των οδηγών επιφάνειες με το λάσπωμα. Με το στέγνωμα της δεύτερης στρώσης γίνεται η τρίτη και τελική σε δύο φάσεις: στην πρώτη (αστάρωμα), διαστρώνεται το κονίαμα σε λεπτό πάχος και ωθείται εντός των πόρων και των πολύ μικρών κοιλοτήτων του λασπώματος. Ακολούθως, μόλις το αστάρωμα τραβήξει διαστρώνεται η δεύτερη φάση, εξωτερική μεμβράνη, (ψιλό) της τελευταίας στρώσης. Η τελική επιφάνεια στα τριβιδιστά επιχρίσματα τρίβεται καλά ώστε να προκύψει τελείως επίπεδη, ενώ στα πατητά επιχρίσματα μετά το πρώτο τρίψιμο ακολουθεί πάτημα με το μυστρί.

4.ΚΑΤΑΣΚΕΥΕΣ ΞΥΛΙΝΕΣ Ή ΜΕΤΑΛΛΙΚΕΣ
Τα εσωτερικά κουφώματα γενικά θα κατασκευασθούν από ξύλο. Τα θυρόφυλλα κατασκευάζονται από κόντρα πλακέ οκουμέ πάχους 5 χιλ. πρεσαρισμένο σε κυψελωτή κατασκευή αποτελούμενη από πήχεις λευκής ξυλείας με πλαίσιο από ξύλο οξιάς και συνολικό πάχος θυρόφυλλων 5 εκ. και αναρτημένων με σιδηρούς μεντεσέδες επί των στραντζαριστών σιδηρών κασσών αναρτήσεως θυρόφυλλων. Τα θυρόφυλλα θα φέρουν ειδικές μεταλλικές κλειδαριές ασφαλείας.
Ερμάρια κουζίνας και πάγκος θα τοποθετηθούν στο χώρο του εστιατορίου στο ισόγειο. Ντουλάπες από μοριοσανίδα με επικάλυψη μελαμίνης ή φορμάικας σε χρώμα οξιάς, υψηλής αντοχής, θα τοποθετηθούν στους ξενώνες του ορόφου, θα έχουν ύψος μέχρι 2,80, πλάτος έως 3,00 μ, βάθος 60 εκ. και θα φέρουν ειδικές μεταλλικές κλειδαριές ασφαλείας.
Κρεμάστρες απλού σχεδίου θα τοποθετηθούν  στους 7 ξενώνες.
Θύρες σιδηρές πλήρεις με περσίδες θα τοποθετηθούν εξωτερικά των αποθηκών του ισογείου και στο υπόγειο.
Σιδηρή θύρα σύνθετου σχεδίου και κιγκλίδωμα θα τοποθετηθεί επί των τοιχείων περιτοιχίσεως του οικοπέδου.
Σιδηρές κάσσες από στραντζαριστή λαμαρίνα πάχους 2,0 χιλ., ψυχρής εξέλασης, που θα σχηματίζει σκοτία με το τοίχο θα τοποθετηθούν στις εσωτερικές θύρες. Κάθε ορθοστάτης της κάσσας θα έχει τρεις εγκάρσιες ενισχύσεις με αντίστοιχα τζινέτια μέσω των οποίων θα γίνεται η πάκτωση της κάσσας στο τοίχο. Το εσωτερικό της κάσσας θα γεμισθεί με λεπτόρρευστο γαρμπιλόδεμα των 350κγρ τσιμέντου σταδιακά, ενώ θα γίνει προσεκτική αντιστήριξη των ορθοστατών για να μην παραμορφωθεί η κατασκευή κατά την διάρκεια γεμίσματος. Οι κάσσες θα φέρουν 2 στροφείς τύπου πορταδέλας και θα είναι απόλυτα κατακόρυφες και ευθύγραμμες. Μετά την τοποθέτησή της η κάσσα καθαρίζεται και βάφεται αμέσως με αντισκωριακό υλικό σε δύο στρώσεις.

Σιδηρά κιγκλιδώματα
Κιγκλιδώματα συνθέτου σχεδίου θα τοποθετηθούν στη σκάλα από το ισόγειο προς τον όροφο. Το συνολικό ύψος των κιγκλιδωμάτων από το διαμορφωμένο δάπεδο ή την ακμή της βαθμίδας να είναι τουλάχιστον 1,10 μ. Τα κιγκλιδώματα θα κατασκευασθούν από μασίφ σίδηρο (τα κάθετα και οριζόντια στοιχεία), ενώ η κουπαστή από μαύρο σιδηροσωλήνα Φ2’’. Στις θέσεις καμπυλών θα χρησιμοποιηθούν ειδικές καμπύλες οξυγόνου, η δε σύνδεση των τεμαχίων θα γίνει με ηλεκτροσυγκόλληση και επιμελημένο τρίψιμο, ούτως ώστε οι συνδέσεις να είναι αδιάκριτες. 
Κιγκλιδώματα συνθέτου σχεδίου θα τοποθετηθούν επίσης επί των τοιχίων της περίφραξης καθώς και στα παράθυρα του ισογείου.

Γωνιόκρανα
Προστατευτικές γωνίες (γωνιόκρανα) τοίχων θα τοποθετηθούν στις κατακόρυφες γωνίες των τοίχων που επιχρίζονται (δηλ. στις ακμές της τοιχοποιίας). Τα προστατευτικά γωνιόκρανα είναι μεταλλικές γωνίες από ανοξείδωτο πλέγμα που τοποθετούνται στο στάδιο των επιχρισμάτων στις ακμές των εσωτερικών και των εξωτερικών τοίχων. 
 
 Υαλοστάσια  αλουμινίου 
Υαλοστάσια εξ αλουμινίου ανοιγόμενα, ανακλινόμενα ηλεκτροστατικής βαφής θα τοποθετηθούν στο ισόγειο (κουζίνα, γραφείο διαχείρισης), καθώς και στον όροφο (δωμάτια και W.C – ντους), όπως φαίνεται στα σχέδια της μελέτης.
 	Υαλοστάσια εξ αλουμινίου συρόμενα ηλεκτροστατικής βαφής θα τοποθετηθούν στο ισόγειο. Μπαλκονόπορτες αλουμινίου συρόμενες θα τοποθετηθούν στον όροφο.
Οι διατομές αλουμινίου θα προστατευθούν με ηλεκτροστατική βαφή πολυεστερικής πούδρας σε χρώμα ξύλου δρυός, με ελάχιστο πάχος 90 μικρών. Η ψευτόκασσα θα κατασκευασθεί από στραντζαριστή λαμαρίνα γαλβανισμένη, για καλύτερη προστασία, πάχους 1,25 χλστ. 
Η στερέωση της ψευτόκασσας στο τοίχο και της κάσσας στη ψευτόκασσα θα είναι συνάρτηση του μεγέθους και της λειτουργίας του κουφώματος, ώστε να εξασφαλίζεται η αντοχή σε καταπονήσεις (κρούσεις, δονήσεις, ανεμοπίεση κλπ).
Όλα τα εξαρτήματα, μηχανισμοί κλπ. που είναι απαραίτητοι για τη λειτουργία και τον χειρισμό του κουφώματος θα είναι αρίστης ποιότητας, με κατάλληλη προστασία και εύκολα στη χρήση.
Η προστασία των αρμών θα γίνεται με τη χρησιμοποίηση διατομών αρμοκάλυψης,  υλικών αρμολόγησης (καουτσούκ, σιλικόνης) και παρεμβυσμάτων στις κατάλληλες θέσεις.
Οι διατομές των αλουμινίων θα προστατευθούν κατά το στάδιο της κατασκευής με αυτοκόλλητη ταινία.
Γωνίες από ανοδιωμένο αλουμίνιο θα τοποθετηθούν στα υαλοστάσια όπου απαιτείται.
	Το κτίριο χρειάσθηκε για λόγους στατικούς να χωρισθεί σε δύο τμήματα με αρμό διαστολής ανάμεσα, όπως σημειώνεται στα σχέδια. Οι αρμοί οριζόντιοι και κατακόρυφοι θα επικαλυφθούν με την ανάλογη σε κάθε περίπτωση, απαιτούμενη αρμοκάλυψη.
Οι οριζόντιοι εξωτερικοί αρμοί στο δώμα του κτιρίου θα συνεχίζονται πάνω από την επιφάνεια του δώματος με στηθαία από σκυρόδεμα και ενδιάμεσο κενό από πλάκες διογκωμένης πολυστερίνης, αναλόγου πάχους.
Ο αρμός στεγανώνεται με ειδική ασφαλτική μαστίχα. Από κάθε πλευρά το στηθαίο θα επιχρισθεί με τσιμεντοκονία και θα επικαλυφθεί με τη στεγανοποιητική ελαστική αυτοκόλλητη μεμβράνη της μόνωσης που θα ανέβει μέχρι τη στέψη του. Για την προστασία της μεμβράνης θα στερεωθεί υαλόπλεγμα ώστε να επιχρισθεί το στηθαίο.
Η  κάλυψη του αρμού γίνεται με φύλλο γαλβανισμένης λαμαρίνας σε σχήμα            

που καλύπτει και τα δύο στηθαία εκατέρωθεν του αρμού. Το άνω χείλος της λαμαρίνας βιδώνεται πάνω στο υψηλότερο στηθαίο, αφού προηγουμένως το αλείψουμε με πλαστικό στόκο. 
Οι κατακόρυφοι αρμοί διαστολής καλύπτονται με γωνία 100Χ50Χ2 ή λάμα 150Χ2 αλουμινίου ανάλογα με το αν ο αρμός είναι γωνιακός η όχι. Η λάμα ή η γωνία στερεώνεται στην άκρη σε στραντζαριστό διατομής 20Χ15 το οποίο πακτώνεται στο τοίχο όπου τελειώνει και το επίχρισμα.
Οι εσωτερικοί αρμοί των δαπέδων καλύπτονται με γαλβανισμένη λαμαρίνα. Η ορατή τους επιφάνεια είναι χωρίς πτυχώσεις και δε λερώνεται, εξασφαλίζοντας απόλυτη ισόπεδη ένωση με συρταρωτή αντιολισθητική διαμόρφωση. 
Οι εσωτερικοί αρμοί τοίχων και οροφών, καλύπτονται με γαλβανισμένη λαμαρίνα.

 5. ΕΠΕΝΔΥΣΕΙΣ- ΕΠΙΣΤΡΩΣΕΙΣ
Επενδύσεις τοίχων με κεραμικά πλακίδια εφυαλωμένα διαστάσεων 20Χ20 εκ., θα γίνουν στους χώρους υγιεινής WC και ντους ορόφου και πάνω από τους πάγκους του παρασκευαστηρίου φαγητού, όπου υπάρχουν εγκαταστάσεις ύδρευσης.
Επιστρώσεις με κεραμικά πλακίδια οξύμαχα (γκρέ), έγχρωμα, αντιολισθηρά, διαστάσεων 20Χ10 θα γίνουν στους χώρους παρασκευής φαγητού, στις αποθήκες και το  γραφείο της διαχείρισης στο ισόγειο. Στον όροφο θα χρησιμοποιηθούν κεραμικά πλακίδια διαστάσεων 30Χ30 σε γεώδεις, ζεστούς χρωματισμούς, για τους χώρους διαμονής, δωμάτια, διάδρομο, ενώ στην ανοιχτή βεράντα θα γίνει επίσης χρήση οξύμαχων (γκρέ)  αντιολισθηρών πλακιδίων.    
Τα πλακίδια θα έχουν χαμηλή απορροφητικότητα 1,5 -2,5%, θα είναι κατηγορίας τουλάχιστον GROUP V, από άποψη αντοχής σε απότριψη, η δε αντοχή τους σε θερμικό σοκ, παγετό, κρακελάρισμα και σε οξέα, βάσεις και χημικά προϊόντα θα είναι εγγυημένη. 
Επιστρώσεις δαπέδων (γεμίσματα) με γαρμπιλόδεμα των 250 χλγρ. τσιμέντου προβλέπονται εσωτερικά του κτιρίου σε όλους τους χώρους υπογείου, ισογείου και ορόφου. 
Επιστρώσεις βαθμίδων με μάρμαρο λευκό, έξτρα σκληρό, πάχους 3/2 εκ. (βατήρων-μετώπων) και σκαλομέρια από το ίδιο μάρμαρο, πάχους 2 εκ και πλάτους 8 εκ θα γίνουν στις κλίμακες  του κλιμακοστασίου του κτιρίου. Στις επιφάνειες αυτές θα γίνει αδροποίηση του μαρμάρου για λόγους αντιολισθηρότητας.
Επιστρώσεις στηθαίων με πλάκες μαρμάρου υπόλευκου, Καβάλας, πάχους 2 εκ θα γίνουν στα στηθαία των δωμάτων, εκτός αυτών στις θέσεις των αρμών που επικαλύπτονται με γαλβανισμένη λαμαρίνα. Επίσης σε κάθε οριζόντια επιφάνεια προεξοχών που είναι εκτεθειμένη στις καιρικές συνθήκες (βλέπε στοιχεία όψεων).
Ποδιές παραθύρων με πατούρα από λευκό μάρμαρο Καβάλας πάχους 2 εκ θα τοποθετηθούν στα παράθυρα ισογείου και ορόφου.
Επιστρώσεις με χονδρόπλακες ορθογωνικές Πραβίου μετά των περιθωρίων πλάτους 10 εκ. θα γίνουν στον αύλειο χώρο περιμετρικά του κτιρίου καθώς και σε διαδρόμους (πεζόδρομους) του περιβάλλοντα χώρου, όπου απαιτείται. Επενδύσεις βαθμίδων από ορθογωνικές πλάκες Πραβίου μετά των σκαλομεριών θα γίνουν στις κλίμακες του αύλειου χώρου του κτιρίου. 

6. ΛΟΙΠΑ, ΤΕΛΕΙΩΜΑΤΑ

Υαλοπίνακες
     Διπλοί ενεργειακοί υαλοπίνακες με ενεργειακό κρύσταλλο και αέριο argon στο διάκενο (4+16+4 χλστ.) θα τοποθετηθούν όπου και τα υαλοστάσια από αλουμίνιο. 

Χρωματισμοί
Υδροχρωματισμοί δια ασβέστου νέων επιφανειών θα γίνουν στους τοίχους άνωθεν των πλακιδίων έως την οροφή στους χώρους των W.C του ορόφου, καθώς και σε όλες τις οροφές ισογείου και ορόφου. 
Ελαιοχρωματισμοί σιδηρών επιφανειών θα γίνουν στις σιδηρές θύρες του ισογείου, καθώς και στα κιγκλιδώματα συνθέτου σχεδίου.
Βερνικοχρωματισμοί ξύλινων επιφανειών θα γίνουν σε όλα τα ξύλινα θυρόφυλλα ισογείου και ορόφου.
Χρωματισμοί με χρώματα υδατικής διασποράς, ακρυλικής, στυρενιοακρυλικής ή πολυβινυλικής βάσεως θα γίνουν σε όλες τις εσωτερικές επιχρισμένες επιφάνειες υπογείου, ισογείου και ορόφου.
Χρωματισμοί με χρήση χρωμάτων ακρυλικής ή στυρενιο-ακριλικής βάσεως θα γίνουν στις επιχρισμένες επιφάνειες εξωτερικά του κτιρίου.

Μονώσεις 
Μετά τη γενική εκσκαφή στο δάπεδο θα διαστρωθεί σκυρόδεμα πάχους 10 εκ με πλέγμα  δάρινγκ Τ131 και κατηγορίας C16/20 των 300χλγρ. τσιμέντου. Άνωθεν αυτού θα διαστρωθούν φύλλα πολυαιθυλενίου (νάιλον). Άνωθεν του νάϋλον θα γίνει διάστρωση θερμομονωτικών πλακών εξηλασμένης πολυστερίνης πάχους 6 εκ. και επ’ αυτών σκυρόδεμα δαπέδου με οπλισμένο σκυρόδεμα κατηγορίας C20/25 των 350 χλγρ. τσιμέντου, σύμφωνα με τη στατική μελέτη.
Θερμομονωτικές πλάκες υαλοβάμβακα πάχους 7 εκ. και βάρους 75 kgr/m3 θα τοποθετηθούν στις ψαθωτές πλινθοδομές (9+κ+9 εκ.). Ακόμη, θερμομονωτικές πλάκες εξηλασμένης πολυστερίνης πάχους 6 εκ θα τοποθετηθούν στα δοκάρια και τις κολώνες των όψεων του κτιρίου, πέρα από τις διαστάσεις των υποστυλωμάτων. 
Το δάπεδο ισογείου και η οροφή της πυλωτής θα θερμομονωθούν με φύλλα εξηλασμένης πολυστερίνης πάχους 6 και 7 εκ. αντίστοιχα.

Θερμομόνωση – στεγάνωση δωμάτων
Για τη στεγάνωση – θερμομόνωση του δώματος από οπλισμένο σκυρόδεμα θα γίνουν οι ακόλουθες εργασίες: 
Για το τμήμα του δώματος που είναι βατό, μεταξύ των δύο στεγών, θα γίνει επιμελής καθαρισμός και κατάβρεγμα της πλάκας πριν από την διάστρωση του ελαφρομπετόν για τη δημιουργία ρύσεων με κλίση 2% και ελάχιστο πάχος στα σημεία των υδρορροών 5 εκ. Ακολούθως γίνεται διάστρωση εξομαλυντικής ισχυρής τσιμεντοκονίας πάχους 2 εκ., όπου επικολλάται, πάνω σε δύο στρώσεις ασφαλτικού γαλακτώματος, η στεγανοποιητική ελαστική αυτοκόλλητη μεμβράνη.
Η μεμβράνη διαστρώνεται ομοιόμορφα και πολύ προσεχτικά στις θέσεις των υδρορροών όπου μάλιστα σκεπάζει το χείλος και μπαίνει μέσα στην υδρορροή. Επίσης καλύπτει τα στηθαία μέχρι του ύψους των μαρμάρων ή μεταλλικών αρμοκαλύπτρων. Ακολουθεί διάστρωση από γεωύφασμα των 285 γραμ./μ2 τύπου POLΥFELT ή ισοδυνάμου τοποθετούμενο δια αλληλοκαλύψεως των λωρίδων κατά 10 εκ για την προστασία της μεμβράνης από εκδορές. Τέλος, τοποθετούνται θερμομονωτικές πλάκες τύπου POLYTILE ή ισοδυνάμου συνολικού πάχους 10 εκ. (8 εκ. εξηλασμένη πολυστερίνη και 2 εκ. προστατευτικό κονίαμα) που φέρουν ειδικές περιμετρικές διαμορφώσεις αρσενικού-θηλυκού (ραμποτέ) ώστε να τοποθετηθούν στο δώμα άνευ κονιάματος.

Κατασκευή Στέγης
      Για την κατασκευή των δύο στεγών  στην επιφάνεια του δώματος, εφαρμόζονται οι εξής εργασίες: 
Κατασκευάζεται στηθαίο περιμετρικά των χώρων όπου θα τοποθετηθεί η στέγη, υπερυψωμένο κατά 40 εκ. από το στηθαίο του ελεύθερου δώματος, που θα αποτελεί τη βάση για την αφετηρία υψών της στέγης.
Πάνω από το στηθαίο και σε προεξοχή τουλάχιστον 30 εκ. περιμετρικά κατασκευάζεται ο ξύλινος σκελετός της στέγης με ζευκτά απλής διατομής, με τεγίδες, διαδοκίδες, στρωτήρες κορυφοδοκούς και εγκάρσιους συνδέσμους ζευκτών, όλα από δομική ξυλεία πελεκητή, κατηγορίας κατ’ ελάχιστον C22 – 10E κατά το πρότυπο ΕΝ 338, με τις ελάχιστα επιτρεπόμενες στατικά και κατασκευαστικά διαστάσεις. Θα τοποθετηθεί μονωτικό υλικό πάχους 8 εκ. κάτω από τη στέγη και πάνω στην πλάκα από οπλισμένο σκυρόδεμα. Μεταξύ της πλάκας και της θερμομόνωσης παρεμβάλλεται φράγμα υδρατμών από φύλλα πολυαιθυλενίου (νάιλον). Υγρομονωτική μεμβράνη θα διαστρωθεί πάνω από το σανίδωμα και τις κάθετες επιτεγίδες και κάτω από τις οριζόντιες επιτεγίδες, ώστε σε πιθανή αστοχία των κεραμιδιών, το νερό να περνά κάτω από τις οριζόντιες επιτεγίδες.
 
Περιβάλλων χώρος
	Η διαμόρφωση του περιβάλλοντος χώρου του κτιρίου θα γίνει όπως φαίνεται στα σχέδια της μελέτης, ώστε να αποκατασταθεί η όποια καταστροφή έγινε κατά τη φάση των εκσκαφών, αλλά και για την αναγκαία προσαρμογή του περιβάλλοντος χώρου στο νέο κτίριο.
Τα υλικά και οι εργασίες που θα γίνουν ανάλογα με τις χρήσεις των χώρων είναι τα ακόλουθα:
Ασφαλτικές επιφάνειες για τον δρόμο κυκλοφορίας, προσπέλασης και στάθμευσης οχημάτων (κύρια τροφοδοσίας).
Πλακοστρώσεις από σχιστόλιθους Ελευθερούπολης θα γίνουν σε πεζοδρόμια και πεζοδρόμους.
Μικροκατασκευές από μπετόν, όπως παρτέρια, παγκάκια, κρασπεδόρειθρα.
Διάστρωση κηποχώματος στα παρτέρια.
Η υφιστάμενη περίφραξη του οικοπέδου, όπου δεν διαταράσσεται από τη λειτουργία του εργοταξίου και δεν μεταβάλλεται από την μελέτη και τις τελικές διαμορφώσεις, παραμένει ως έχει. 

Β. ΟΔΟΠΟΙΙΑ
Ασφαλτικές επιφάνειες 
Όπου προβλέπονται ασφαλτικές επιφάνειες θα κατασκευασθούν ως εξής:
Επί της τελικής στάθμης του διαμορφωμένου επιχώματος θα κατασκευασθεί μια στρώση υπόβασης μεταβλητού πάχους. Πάνω στην υπόβαση διαστρώνεται μια στρώση βάσεως της Π.Τ.Π. 0155 συμπυκνωμένου πάχους 10 εκ. Επ’ αυτής, μετά από προηγούμενη ασφαλτική προεπάλειψη με ασφαλτικό διάλυμα τύπου ΜΕ-Ο, διαστρώνεται ασφαλτική στρώση κυκλοφορίας πάχους 5 εκ.

